text: 
  Bevidstheden skal accelereres " Efter sådan en aften som i aftes ved 
  jeg aldrig rigtig, hvad jeg skal gøre  -  jeg sidder bare dér som 
  en fugl. "
  
  Det er dagen derpå, og en Stockhausen i åbenlyst pragthumør over 
  forløbet af gårsdagens premiere  -  og åbenbart godt selv klar over, 
  at han også visuelt lever op til sit ry som ørnen i den europæiske 
  kompositionsmusiks andegår  -  har skruet den helt store charme på 
  over for det hold tilrejsende danske musikstuderende, der har fulgt 
  den foregående uges prøver på " Dienstag ". Som komponisten i øvrigt 
  venligt, men bestemt, afviser at udlægge endsige fortolke overhovedet 
   -  " det betyder ikke noget for mig, hvis der er noget, som folk 
  ikke forstår. Hvis programnoterne ikke er nok for dem, så må de bare
   opfinde noget. " Til gengæld taler han glad og gerne og med en 
  intensitet, der kunne fylde et langt større rum end Gulbenkian-museets 
  prøvelokale om kompositionsteknikken i værket, i særdeleshed om " 
  Oktophonie ".
  
  
  
  